โบรกฯเชียร์ “ซื้อ” GFPT เป้า 15.40 บ. โกยกำไร Q4/63 โตกระโดด ฉายแววปี 64-65 โตต่อเนื่อง
โบรกฯเชียร์ “ซื้อ” GFPT เป้า 15.40 บ. โกยกำไร Q4/63 โตกระโดด ฉายแววปี 64-65 โตต่อเนื่อง
12 ม.ค. 2564

บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์เกี่ยวกับหุ้นบริษัท  จีเอฟพีที จำกัด (มหาชน) หรือ GFPT โดยกำหนดคำแนะนำ “ซื้อ” ราคาเป้าหมาย 15.40 บาทต่อหุ้น โดยคาดกำไรสุทธิไตรมาส 4/63 โตก้าวกระโดดจากปีก่อน และจากไตรมาสก่อน เพราะมีรายได้ค่าเคลมประกันฯเข้ามา 100-150 ล้านบาท ส่วน Core profit ประเมินไว้ที่ 293 ล้านบาท (+15% จากปีก่อน, -14% จากไตรมาสก่อน)
ด้านแนวโน้มปี 64-65 ไปได้ดี โดยในปี 64 คาด Core profit จะเพิ่มเป็นเลขหลักเดียว แล้วขยายตัวสูงเป็นเลขสองหลักในปี 65 หลังใช้เครื่องจักรผลิตไก่ปรุงสุกได้ครบทั้ง 5 ตัว
ขณะที่ Valuation ไม่แพง ณ ราคาปัจจุบัน ซื้อขายที่ P/E ปี 64 ที่ 13.9 เท่า, EV/EBITDA 7.2 เท่า และมี P/BV ต่ำเพียง 1.1 เท่า คาดการณ์ DY ปี 64 ไว้ที่ 2.2%
ทั้งนี้ คาด Core profit ในช่วงไตรมาส 4/63 เติบโตจากปีก่อน แต่ลดลงจากไตรมาสก่อน ทั้งนี้ประเมินว่าปริมาณส่งออกไก่ปรุงสุกและไก่สดแช่แข็งจะใกล้เคียงกับไตรมาส 3/63 ที่ 4,800-5,000 ตัน ส่วนอัตรากำไรขั้นต้นจะอ่อนลงจากต้นทุนวัตถุดิบที่เพิ่มขึ้นในช่วงปลายไตรมาส และส่วนแบ่งกำไรจากบริษัทร่วมทรงตัวจากไตรมาสก่อน เนื่องด้วยราคาไก่และ By products ในประเทศราคาไม่ได้เปลี่ยนแปลงมาก โดยรวมประมาณการ Core profit งวดไตรมาส 4/63 ไว้ที่ 293 ล้านบาท เติบโต +15% จากปีก่อน แต่ -14% จากไตรมาสก่อน
ส่วนกำไรสุทธิบรรทัดสุดท้ายไตรมาส 4/63 จะเติบโตแข็งแกร่งทั้งจากปีก่อนและไตรมาสก่อน จากการได้รับเงินค่าเคลมประกันเพลิงไหม้ ซึ่งบริษัทให้ Guidance ไว้ว่าจะเข้ามาในไตรมาส 4/63 ราว 100-150 ล้านบาท ซึ่งสูงกว่าค่าเสียหายจากเพลิงไหม้ที่บริษัทบันทึกไปเมื่อปี 62 ที่ 55 ล้านบาท
ทั้งนี้ ประมาณการว่า Core profit ปี 64 จะเติบโตเป็นเลขหลักเดียวแล้วค่อยขยายตัวสูงขึ้นในปี 65 เนื่องจากปี 64 มีกำลังการผลิตไก่แปรรูปทรงตัวจากปีก่อน (อยู่ในช่วงเปลี่ยนแปลงเครื่องจักรเก่าเป็นตัวใหม่) และคาดว่าราคาไก่ส่งออกและในประเทศจะขยับขึ้นไม่มาก ขณะที่ต้นทุนวัตถุดิบอาหารสัตว์สูงขึ้น จึงประเมินอัตรากำไรขั้นต้นปี 64 ไว้ใกล้เคียงกับปี 63 ส่วนปี 65 จะมีกำลังการผลิตไก่ปรุงสุกเพิ่มขึ้น โดยผลิตเต็มที่ได้ตั้งแต่ไตรมาส 3/65 เป็นต้นไป ทำให้รายได้และอัตรากำไรจะดีขึ้น ปัจจุบันประมาณการ Core profit ปี 64-65 ไว้ที่ 1.28 พันล้านบาท และ 1.43 พันล้านบาท เติบโต +9% และ +12% ตามลำดับ
อย่างไรก็ตาม คงคำแนะนำซื้อ ให้ราคาพื้นฐานไว้ที่ 15.40 บาท โดยอิงกับ Core P/E ปี 2564 ที่ 15 เท่า ณ ราคาปัจจุบัน ซื้อขายที่ P/E ปี 64 ที่ 13.9 เท่า, EV/EBITDA 7.2 เท่า และมี P/BV ต่ำเพียง 1.1 เท่า คาดการณ์ DY ปี 64 ไว้ที่ 2.2%